เตรียมตัวรับมือลดการคุ้มครองเงินฝาก
ดีเดย์&nbsp; 11 ส.ค.นี้ทยอยลดการคุ้มครองเงินฝากลงเหลือบัญชีละไม่เกิน 50 ล้านบาท&nbsp; เตือนผู้ฝากเงินต้องตื่นตัวศึกษาข้อมูลให้รอบด้านมากขึ้น
10 ก.พ. 2554

ดีเดย์  11 ส.ค.นี้ทยอยลดการคุ้มครองเงินฝากลงเหลือบัญชีละไม่เกิน 50 ล้านบาท  เตือนผู้ฝากเงินต้องตื่นตัวศึกษาข้อมูลให้รอบด้านมากขึ้น
นายสิงหะ นิกรพันธุ์ ผู้อำนวยการสถาบันคุ้มครองเงินฝาก เปิดเผยว่า ตั้งแต่วันที่ 11 ส.ค.2554 นี้เป็นต้นไป หรืออีกระยะเวลา 6 เดือน ผู้ฝากเงินกับธนาคารพาณิชย์ในทุกบัญชีจะได้รับการคุ้มครองเงินฝากตามกฎหมายในวงเงินไม่เกินบัญชีละ 50 ล้านบาท และในวันที่ 11 ส.ค.2555 เป็นต้นไป จะได้รับความคุ้มครองไม่เกินบัญชีละ 1 ล้านบาท จากเดิมที่เคยได้รับความคุ้มครองเต็มจำนวน 
ดังนั้น ระหว่างวันที่ 11 ส.ค.2554 – 10 ส.ค.2555 หากมีกรณีสถาบันการเงินล้ม สถาบันคุ้มครองเงินฝากจะจ่ายคืนให้ผู้ฝากไม่เกิน 50 ล้านบาท ส่วนที่เกินจาก 50 ล้านบาท ผู้ฝากเงินจะได้รับคืนจากกระบวนการชำระบัญชีของสถาบันการเงิน
ปัจจุบันเงินฝากที่ได้รับความคุ้มครองมีจำนวนทั้งสิ้น 58.96 ล้านราย คิดเป็นเงิน 6.87 ล้านล้านบาท  ในจำนวนนี้มีจำนวนผู้ฝากเงินไม่เกิน 1 ล้านบาทอยู่ประมาณ 98.5% และผู้ฝากเงินจำนวนที่เกิน 1 ล้านบาทอยู่ประมาณ 1.5%
สำหรับประเภทเงินฝากที่ได้รับความคุ้มครอง ได้แก่ เงินฝากกระแสรายวัน เงินฝากออมทรัพย์  เงินฝากประจำ บัตรเงินฝาก และใบรับฝากเงินที่เป็นเงินบาท  ยกเว้นเงินฝากใน “บัญชีเงินบาทของผู้มีถิ่นที่อยู่นอกประเทศ” ซึ่งเป็นประเภทบัญชีพิเศษที่เปิดเพื่อทำรายการเฉพาะตาม พ.ร.บ.ควบคุมการแลกเปลี่ยนเงิน  เงินฝากที่มีอนุพันธ์แฝง และเงินฝากระหว่างสถาบันการเงิน
 “ขณะนี้สภาวะเศรษฐกิจไทยอยู่ในเกณฑ์ที่ดี สถาบันการเงินมีฐานะมั่นคงภายใต้การกำกับดูแลที่มีประสิทธิภาพสูง ประกอบด้วยผู้ที่มีเงินฝากเกิน 50 ล้านบาทมีอยู่จำนวนน้อยมาก เมื่อเทียบกับผู้ฝากเงินทั้งระบบ และผู้ฝากเงินเหล่านี้เป็นผู้ที่มีความรู้ความเข้าใจเรื่องการลงทุน  สามารถดูแลตนเองได้เป็นอย่างดี จึงเชื่อมั่นว่าการลดวงเงินคุ้มครองที่จะเกิดขึ้นในวันที่ 11 ส.ค.54 จะไม่มีผลกระทบใดๆ ต่อระบบการเงิน”นายสิงหะ กล่าว